CELEX: 62021CN0814
Language: lv
Date: 2021-12-21 00:00:00
Title: Lieta C-814/21: Prasība, kas celta 2021. gada 21. decembrī – Eiropas Komisija/Polijas Republika

21.2.2022   
            
            
               LV
            
            
               Eiropas Savienības Oficiālais Vēstnesis
            
            
               C 84/31
            
         
      Prasība, kas celta 2021. gada 21. decembrī – Eiropas Komisija/Polijas Republika
      (Lieta C-814/21)
      (2022/C 84/41)
      Tiesvedības valoda – poļu
      
         Lietas dalībnieki
      
      
         Prasītāja: Eiropas Komisija (pārstāvji: J. Tomkin, A. Szmytkowska)
      
         Atbildētāja: Polijas Republika
      
         Prasījumi
      
      
                  —
               
               
                  atzīt, ka Polijas Republika, Eiropas Savienības pilsoņiem, kuriem nav Polijas pilsonības, bet kuru dzīvesvieta ir Polijas Republikas teritorijā, atteikdama tiesības būt par politiskās partijas biedru, nav izpildījusi Līguma par Eiropas Savienības darbību 22. pantā paredzētos pienākumus;
               
            
                  —
               
               
                  piespriest Polijas Republikai atlīdzināt tiesāšanās izdevumus.
               
            
         Pamati un galvenie argumenti
      
      Saskaņā ar Līguma par Eiropas Savienības darbību 22. pantu ikvienam Eiropas Savienības pilsonim, kas dzīvo kādā dalībvalstī, bet nav tās pilsonis, ir tiesības balsot un kandidēt pašvaldību vēlēšanās un Eiropas Parlamenta vēlēšanās šajā dalībvalstī saskaņā ar tādiem pašiem nosacījumiem kā šīs valsts pilsoņiem.
      Komisija uzskata, ka tas, ka Eiropas Savienības pilsoņiem, kuriem nav Polijas pilsonības, bet kuru dzīvesvieta ir Polijas Republikas teritorijā, tiek atteiktas tiesības būt par politiskās partijas biedru, liedz šiem Savienības pilsoņiem iespēju izmantot savas politiskās tiesības atbilstoši Līguma par Eiropas Savienības darbību 22. pantam saskaņā ar tādiem pašiem nosacījumiem kā Polijas pilsoņiem.